b'\n_START_ARTICLE_\nAlenka \xc5\xbdbogar\n_START_SECTION_\n\xc5\xbdivljenje in delo\n_START_PARAGRAPH_\nDiplomirala je leta 1996 na Filozofski fakulteti v Ljubljani iz sloven\xc5\xa1\xc4\x8dine ter primerjalne knji\xc5\xbeevnosti in literarne teorije. Od 1996 do 1998 je pou\xc4\x8devala na Srednji ekonomski \xc5\xa1oli v Kranju, strokovni izpit za delavce v vzgoji in izobra\xc5\xbeevanju je opravila leta 1997. Leto kasneje se je kot mlada raziskovalka zaposlila na Filozofski fakulteti. _NEWLINE_Leta 2004 je postala docentka za slovensko knji\xc5\xbeevnost, leta 2015 pa izredna profesorica za didaktiko sloven\xc5\xa1\xc4\x8dine. Magistrirala je leta 2000 na temo\xc2\xa0U\xc4\x8dbeniki za knji\xc5\xbeevnost za strokovne in poklicne \xc5\xa1ole, leta 2003 pa doktorirala z disertacijo\xc2\xa0Sodobna slovenska kratka zgodba in novela v literarni vedi in \xc5\xa1olski praksi._NEWLINE_Leta 2000, 2002 in 2004 je gostovala na Indiana University (Department of Slavic Languages and Literatures, Summer School of East European and Central Asian Languages, ZDA), kjer se tudi strokovno izpopolnjevala. V \xc5\xa1tudijskem letu 13/14 je predavala na celov\xc5\xa1kem In\xc5\xa1titutu za slavistiko. Bila je \xc4\x8dlanica Dr\xc5\xbeavne predmetne komisije za splo\xc5\xa1no maturo za sloven\xc5\xa1\xc4\x8dino (2004-2008) in uredni\xc5\xa1kega odbora revije\xc2\xa0Sloven\xc5\xa1\xc4\x8dina v \xc5\xa1oli. Od leta 2011 do 2018 je bila podro\xc4\x8dna urednica revije\xc2\xa0Jezik in slovstvo._NEWLINE_Sprva je na Oddelku za slovenistiko Filozofske fakultete Univerze v Ljubljani vodila vaje iz\xc2\xa0Uvoda v \xc5\xa1tudij slovenske knji\xc5\xbeevnosti, potem iz literarne teorije in didaktike knji\xc5\xbeevnosti. Predavala je literarno teorijo, sodobno slovensko dramatiko, sodobno slovensko kratko prozo, sedaj pa se posve\xc4\x8da zlasti didaktiki knji\xc5\xbeevnosti ter drugim specialnodidakti\xc4\x8dnim predmetom. Vsa leta organizira in koordinira pedago\xc5\xa1ko prakso za \xc5\xa1tudente slovenistike, od uvedbe bolonjskih programov pa tudi za \xc5\xa1tudente komparativistike. Na novo je izoblikovala predmete Uvod v literarno teorijo, Sodobna slovenska kratka proza, Knji\xc5\xbeevnost za \xc5\xa1olsko rabo in Kompetence pri pouku knji\xc5\xbeevnosti. Slednja dva sta obvezna tudi v pedago\xc5\xa1kem modulu Oddelka za primerjalno knji\xc5\xbeevnost in literarno teorijo. _NEWLINE_V \xc5\xa1t. l. 15/16 in 18/19 je bila namestnica predstojnika, v \xc5\xa1t. l. 16/17 in 17/18 pa predstojnica Oddelka za slovenistiko FF UL.  _NEWLINE_Od leta 2017 je v Strokovnem svetu Republike Slovenije za splo\xc5\xa1no izobra\xc5\xbeevanje (v Komisiji za osnovno \xc5\xa1olo in v Komisiji za u\xc4\x8dbenike). Je \xc4\x8dlanica Predmetne razvojne skupine za sloven\xc5\xa1\xc4\x8dino na Zavodu RS za \xc5\xa1olstvo.   _NEWLINE_Vodi ciljno-raziskovalni projekt Slovenska in evropska kulturna literarna dedi\xc5\xa1\xc4\x8dina \xe2\x80\x93 pravljice v slovenskem vzgojno-izobra\xc5\xbeevalnem sistemu od vrtca so srednje \xc5\xa1ole, v katerem poleg Filozofske fakultete UL sodelujejo \xc5\xa1e Pedago\xc5\xa1ka fakulteta UL, Fakulteta za humanistiko UNG ter ZRC SAZU.  _NEWLINE_Objavlja doma in v tujini: dejavno sooblikuje mednarodne znanstvene konference, je avtorica znanstvenih, strokovnih \xc4\x8dlankov, kritik in ocen s podro\xc4\x8dja sodobne slovenske kratke proze in didaktike knji\xc5\xbeevnosti. Leta 2007 je iz\xc5\xa1la njena knjiga\xc2\xa0Kratka proza v literarni vedi in \xc5\xa1olski praksi, leta 2013 pa\xc2\xa0Iz didaktike sloven\xc5\xa1\xc4\x8dine. Je (so)avtorica u\xc4\x8dbenikov za knji\xc5\xbeevnost v osnovnih in srednjih \xc5\xa1olah ter recenzentka u\xc4\x8dnih sredstev. Predsedovala je Obdobjem 33 in uredila zbornik Recepcija slovenske knji\xc5\xbeevnosti. Ob 40-letnici znanstveno-raziskovalnega in strokovnega dela ter 65. jubileju Bo\xc5\xbee Krakar Vogel\xc2\xa0 je uredila tematsko \xc5\xa1tevilko\xc2\xa0Jezika in slovstva, posve\xc4\x8deno tej pionirki\xc2\xa0 slovenske didaktike knji\xc5\xbeevnosti. Posebno tematsko \xc5\xa1tevilko Jezika in slovstva je uredila tudi ob posvetu o knji\xc5\xbeevnem pouku, ki je nastal na pobudo akademika prof. dr. Janka Kosa in prof. dr. Milene Mileve Bla\xc5\xbei\xc4\x87, organiziran na ZRC SAZU-ju od 19. do 20. aprila 2017. Leta 2020 in 2021 predseduje Seminarju slovenskega jezika, literature in kulture (prim. https://centerslo.si/seminar-sjlk/.'